J. Brocka, poslanec: (2004-06-24):
V daňovom systéme, keď vláda prišla s bonusom  na deti zamestnaných rodičov, v dôchodkovom systéme, keď sme zaviedli  dôsledný poistný princíp, keď sme umožnili nie daňovú, ale poistnú úľavu na nezaopatrené deti v sociálnej pomoci, napríklad aktivačný príspevok. Tak ako moji kolegovia, ktorí sú prihlásení v rozprave, chcú predniesť nejaké pozmeňujúce návrhy, aj ja využívam túto príležitosť, že vláda novelizuje zákon a chcel by som rozšíriť ocenenie iniciatívy, by som povedal, zvýšenej iniciatívy jednotlivca zlepšiť si svoju vlastnú nepriaznivú situáciu práve jedným pozmeňujúcim návrhom, ktorý sa týka skupiny občanov, na ktorých sme pri prijatí toho základného zákona nieže zabudli, ale nepristupovali sme k nim z rovnakej pozície ako k ostatným zamestnancom. Osoby samostatne činné alebo živnostníci napríklad nemajú možnosť si uplatniť  polpercentnú úľavu na odvodoch na nezaopatrené dieťa. Tu sme na nich akoby zabudli, ale  pri povinnosti platiť poistné odvody sme na nich nieže nezabudli, ale naopak, ich spôsob platenia poistného je iný ako u zamestnancov. Možno to poznáte, tí, ktorí popri svojej závislej činnosti sú aj živnostníkmi, tak na príslušné tlačivo Sociálnej poisťovne do kolónky príjem zo živnosti vpisujú výnosy zo živnosti, a nie skutočný príjem živnostníka. Živnostník s príjmom vyšším ako 120-tisíc korún a na výšku nákladov, ktoré musel vynaložiť na jej dosiahnutie, sa ho nik nepýta a ani mu to nezohľadní, tento živnostník odvedie mesačne do Sociálnej poisťovne 2 017 korún. Je to takmer 25-tisíc korún ročne. V skutočnosti ide dodatkové zdanenie živnostníka  v prospech Sociálnej poisťovne cez tieto povinné odvody. Právom to živnostníci považujú za diskrimináciu. Ja nemám v tejto chvíli ambíciu riešiť problém celého živnostenského stavu a problém platenia poistných odvodov, ale chcel by som svojím pozmeňujúcim návrhom pomôcť aspoň jednej skupine samostatne zárobkovo činných osôb, a to sú tie, ktoré sú živnostníkmi popri zamestnaní. Je to skupina, štatistické údaje, ktoré mám zo Sociálnej poisťovne, je to viac ako 17-tisíc osôb, a myslím si, že tých niekoľko sto, ktorí živnosť zrušili napríklad po tom, ako sme zaviedli povinnosť odvádzať poistné odvody takýmto spôsobom, aký som spomenul, tak si svoju živnosť zrušili práve z toho dôvodu, že profit, ktorý ostatní zamestnanci, ktorí odvádzajú poistné odvody, majú, tak táto skupina nemá. Preto môj pozmeňujúci návrh k § 21, ktorý hovorí o tom, kedy zaniká povinnosť nemocenského a dôchodkového poistenia, znie: V § 21 v bode č. 4 doplniť písm. f) tohto znenia: „Samostatne zárobkovo činnej osobe  uvedenej v § 5 v prípade, ak súbežne s podnikateľskou činnosťou vzniká podľa § 20 povinnosť uhrádzať povinné nemocenské poistenie a povinné dôchodkové poistenie z pracovného pomeru. Zánik poistenia sa uplatňuje po uplynutí jedného kalendárneho roka súbežných úhrad povinného dôchodkového poistenia a povinného nemocenského poistenia vyplývajúceho z § 20 a z § 21 a zároveň, ak výška úhrad povinného dôchodkového poistenia a povinného nemocenského poistenia vyplývajúceho z § 20 bola za celý uplynulý rok súbežných úhrad vypočítaná a uhrádzaná minimálne z priemernej mzdy v národnom hospodárstve. Krátke zdôvodnenie: Takouto  úpravou alebo doplnením § 21 odstraňujeme duplicitné odvádzanie poistných odvodov do fondov dôchodkového a nemocenského poistenia pre osoby, ktoré sú v trvalom pracovnom pomere. Na jednej strane v súčasnom systéme odvádzajú odvody aj z príjmov, ktoré vlastne nie sú príjmami a nevzniká týmto osobám nárok na dvojité plnenie v budúcnosti. Zánik povinnosti platby poistenia zo živnosti vlastne zaniká vtedy, ak zamestnanec a samostatne zárobkovo činná osoba v jednej osobe bol súbežne zamestnaný a podnikal počas celého uplynulého roka, súbežne riadne uhrádzal povinné dôchodkové poistenie a povinné nemocenské poistenie počas celého roka zo živnosti aj zo zamestnaneckého pomeru a zároveň uhrádzal povinné dôchodkové poistenie a povinné nemocenské poistenie, ako mu to vyplýva zo zamestnaneckého pomeru § 4 počas celého uplynulého roka minimálne zo sumy vypočítanej z priemernej mzdy v hospodárstve za daný kalendárny rok. Týmto ustanovením sa zavádza spravodlivosť alebo vyššia miera spravodlivosti, ako je to doteraz v účasti na sociálnom poistení. Určite to bude viac motivovať práve tých, to sú často tlmočníci, učitelia, ale aj rôzne remeselné živnosti, ľudí, ktorí okrem toho, že sú zamestnaní, tak popri svojom zamestnaní sa snažia zlepšiť si svoju ekonomickú situáciu. Určite to podporí živnostenský stav a verím, že platenie odvodov tohto stavu nebude potrestaním iniciatívy, ale ocenením iniciatívy, ak tento návrh podporíte. Ďakujem za vašu podporu.